**Obrazloženje**

**Prijedloga Proračuna Grada Karlovca za 2022. godinu i**

**projekcije za 2023. - 2024. godinu**

# UVOD

Sukladno odredbama Zakona o proračunu (Narodne novine broj 87/08, 136/12 i 15/15) predstavničko tijelo jedinice lokalne i područne (regionalne) samouprave obvezno je do kraja tekuće godine donijeti proračun za iduću, kao i projekciju proračuna za sljedeće dvije proračunske godine. Uz proračun se donosi i Odluka o izvršavanju proračuna za narednu godinu.

Metodologija izrade proračuna propisana je Zakonom o proračunu i podzakonskim aktima kojima se regulira provedba navedenog Zakona, ponajprije Pravilnikom o proračunskim klasifikacijama (Narodne novine broj 26/10,120/13 i 1/20) i Pravilnikom o proračunskom računovodstvu i računskom planu (Narodne novine broj 124/14, 115/15, 87/16, 3/18, 126/19 i 108/20). Temeljem navedenog, proračun za 2022. godinu donosi se na razini podskupine računa (treća razina računskog plana), dok se projekcije za 2023. i 2024. donose na razini skupine (druga razina računskog plana). Ova, zakonom propisana, manje detaljna razina prikazivanja planskih podataka opravdava se većom mogućom fleksibilnošću u izvršavanju proračuna.

Prema proračunskom kalendaru, Vlada Republike Hrvatske donijela je krajem srpnja Smjernice ekonomske i fiskalne politike za razdoblje 2022. - 2024. temeljem kojih je Ministarstvo financija sastavilo Upute za izradu proračuna jedinica lokalne i područne (regionalne) samouprave za razdoblje 2022. - 2024. godina, a koje sadrže elemente makroekonomske i fiskalne politike za trogodišnje razdoblje. Metodologija izrade proračuna jedinica lokalne i područne (regionalne) samouprave nije se mijenjala u odnosu na prethodnu godinu. Novim Zakonom o proračunu (koji je u pripremi) ne predviđa se jedinicama lokalne i područne (regionalne) samouprave obveza izrade i donošenja planova razvojnih programa za proračunsko razdoblje 2022. – 2024. godine. Međutim, u obvezi je izrada provedbenog programa jedinica lokalne i područne (regionalne) samouprave kao kratkoročnog akta strateškog planiranja kojim se opisuje i osigurava provedbe posebnih ciljeva utvrđenih u planu razvoja jedinica lokalne i područne (regionalne) samouprave, kao i poveznica mjera s odgovarajućim stavkama u proračunu jedinice lokalne samouprave (aktivnostima i projektima) na kojima je potrebno planirati sredstva za provedbu. Provedbeni program jedinica lokalne i područne (regionalne) samouprave vezan je za mandat čelnika jedinice i izrađuje se jednom za cijelo mandatno razdoblje, a budući da su lokalni izbori provedeni u svibnju ove godine, jedinice su dužne u prosincu donijeti i provedbeni program za mandatno razdoblje od 2021.-2025. Provedbeni program je dokument kojeg donosi gradonačelnik. Nadalje, prilikom planiranja prihoda od poreza na dohodak i prireza porezu na dohodak Ministarstvo financija je pripremilo Uputu za evidentiranje prihoda od poreza na dohodak kod jedinica lokalne i područne (regionalne) samouprave temeljem izvještaja koje ispostavlja FINA. Što se tiče planiranja rashoda proračunskih korisnika u sklopu decentraliziranih funkcija ukupan iznos sredstava potreban za osiguranje minimalnih financijskih standarda u 2022. planira se na razini prethodne, odnosno 2021. godine. Ovim Uputama dano je postupanje s viškovima koje jedinice lokalne i područne (regionalne) samouprave ostvare od decentraliziranih sredstava. U slučaju da jedinice ostvare više sredstava iz dodatnog udjela u porezu na dohodak nego je utvrđeno u odlukama Vlade o minimalnim financijskim standardima, tada taj višak sredstava mogu koristiti za financiranje decentraliziranih funkcija koje su preuzele, ako jedinice lokalne i područne (regionalne) samouprave ostvare više sredstava iz pomoći izravnanja nego je utvrđeno odlukama Vlade o minimalnim financijskim standardima tada su taj višak sredstava dužne uplatiti na račun državnog proračuna Republike Hrvatske u roku utvrđenom u uredbi koju donosi Vlada za svaku proračunsku godinu i treće ako jedinice ostvare više sredstava nego što je stvoreno obveza po rashodima koji se financiraju na temelju odluka o minimalnim financijskim standardima za određenu proračunsku godinu, a najviše do iznosa utvrđenog u odlukama o minimalnim financijskim standardima, koje Vlada donosi za svaku proračunsku godinu, tada taj višak sredstava mogu koristiti u sljedećoj proračunskoj godini za financiranje decentraliziranih funkcija koje su preuzele.

Upravni odjel za proračun i financije izradio je još početkom kolovoza Upute za izradu Proračuna Grada Karlovca za razdoblje od 2022.- 2024. i dostavio ih proračunskim korisnicima s obrascima za izradu strukturnih dijelova proračuna.

Upute su sadržavale:

1. Metodologija izrade proračuna JLPRS
   1. Namjenski i vlastiti prihodi proračunskih korisnika
   2. Preraspodjele u 2022.
   3. Plan razvojnih programa/Provedbeni program JLP(R)S
   4. Primjena programske i organizacijske klasifikacije u izradi proračuna JLPRS
   5. Izrada i donošenje proračuna i projekcija
   6. Primjena načela transparentnosti
2. Okvirni prijedlog opsega financijskog plana
3. Metodologija izrade prijedloga financijskog plana proračunskog korisnika JLPRS
   1. Procjena prihoda i primitaka
   2. Prijedlog Plana rashoda i izdataka
   3. Obrazloženje financijskog plana
   4. Obrazloženje programa
   5. Planiranje rashoda proračunskih korisnika u sklopu decentraliziranih funkcija
   6. Krajnji korisnici proračunskih sredstava
4. E-riznica
5. Vremenska dinamika izrade proračuna za razdoblje 2022. -2024. godina
6. Preuzimanje materijala

Proračun jedinice lokalne i područne (regionalne) samouprave sastoji se, u skladu s člankom 16. Zakona o proračunu, od općeg i posebnog dijela te plana razvojnih programa. Opći dio proračuna sastoji se od Računa prihoda i rashoda i Računa financiranja. U Računu prihoda i rashoda planirani prihodi iskazani su po prirodnim vrstama i izvorima financiranja, a rashodi po ekonomskoj namjeni za koju služe u skladu s Računskim planom proračuna i Pravilnikom o proračunskom računovodstvu. U Računu financiranja iskazani su primici od financijske imovine i zaduživanja te izdaci za financijsku imovinu i otplatu kredita i zajmova. U Posebnom dijelu proračuna rashodi i izdaci raspoređeni su po programima odnosno njihovim dijelovima (aktivnostima, tekućim i kapitalnim projektima), kojih su nositelji odjeli gradske uprave i proračunski korisnici. U okviru programa, projekata i aktivnosti, rashodi i izdaci su iskazani prema ekonomskoj i funkcijskoj klasifikaciji i izvorima financiranja sukladno Pravilniku o proračunskim klasifikacijama. Uz opći i posebni dio, dosad se donosio i plan razvojnih programa, no prema Uputama ministarstva financija taj dokument više se ne donosi uz proračun, već ga zamjenjuje Provedbeni program gradonačelnika.

Pri izradi proračuna potrebno je pridržavati se temeljnih proračunskih načela zakonitosti, ispravnosti, točnosti i transparentnosti. Proračun mora biti uravnotežen odnosno ukupni rashodi i izdaci moraju biti jednaki ukupnim prihodima i primicima. Proračunom se iskazuju svi prihodi i primici te rashodi i izdaci koji se planiraju prema organizacijskoj, ekonomskoj, funkcijskoj, programskoj i lokacijskoj klasifikaciji te izvorima financiranja. U proračunu se rashodi i izdaci vežu uz programe odnosno uz aktivnosti, kapitalne i tekuće projekte prema izvorima iz kojih će se financirati. U proračunu su sadržani i konsolidirani planovi svih proračunskih korisnika izrađeni po programima te usklađeni s proračunom i važećim posebnim zakonima. Iz navedenog proizlazi obveza uključivanja svih prihoda i primitaka, rashoda i izdataka koje proračunski korisnici ostvare od obavljanja poslova na tržištu u proračun jedinice lokalne i područne (regionalne) samouprave sukladno proračunskim klasifikacijama. Nastavno se daje obrazloženje Općeg dijela proračuna za 2022. godinu i projekcija za 2023. i 2024. godinu, odnosno struktura prihoda i rashoda, te primitaka i izdataka Proračuna. Posebni dio proračuna sadrži rashode i izdatke proračunskih korisnika iz njihovih financijskih planova koji su raspoređeni po razdjelima čiji su nositelji upravni odjeli, te glavama unutar pojedinih razdjela za krajnje korisnike.

Gradonačelnik Grada Karlovca donio je 29. listopada 2021. godine Nacrt Proračuna Grada Karlovca za 2022.godinu (KLASA: 400-06/21-01/02 URBROJ: 2133/01-04/01-21-3), koji je upućen na javnu raspravu svim radnim tijelima Gradskog vijeća, klubovima vijećnika i svim građanima putem objave na internet stranici Grada Karlovca, a koja je trajala do 11. studenog 2021. godine.

U predgovoru Nacrta dano je obrazloženje kretanja proračuna Grada Karlovca u narednom trogodišnjem razdoblju.

Ukupni prihodi proračuna Grada Karlovca planirani su na razini od 457,3 mil. kuna s uključenim prihodima proračunskih korisnika koji su integrirani u lokalnu riznicu Grada Karlovca sa svim svojim prihodima od obavljanja vlastite djelatnosti, te s uključenim prihodima od Ministarstva obrazovanja za plaće zaposlenih u osnovnim školama. Planiranje prihoda za 2022. godinu temeljeno je na dosadašnjim iskustvima, ostvarenju prihoda u 2021. godini, povlačenju sredstava iz nacionalnih izvora te iz EU izvora financiranja. U strukturi planiranih prihoda najznačajniji su porezni prihodi Grada planirani na razini od 134,4 mil. kuna, oko 110,4 mil. kuna očekuju se prihodi iz nacionalnih izvora (najvećim dijelom namijenjeni financiranju proračunskih korisnika) dok se iz EU fondova očekuju prihodi u visini od 39,2 mil. kuna. Grad Karlovac je ove godine zaključio dva ugovora o kreditu u visini od 51,4 mil.kuna koji će se koristiti za financiranje gradskih projekata u sklopu EU projekta Aglomeracije Karlovac Duga Resa, rekonstrukcije kina Edison i rekonstrukcije dječjeg vrtića Banija. Kako bi grad Karlovac učinili konkurentnijim za poslovanje i otvaranje novih radnih mjesta planirano je smanjenje prireza s 12% na 9% te poreza na potrošnju s najviše mogućih 3% na 2%, a u narednim godinama cilj je ukinuti plaćanje prireza.

Najveći infrastrukturni projekt koji je započet u 2021.godini je Aglomeracija Karlovac Duga Resa koja će zbog opsega i veličine zahvata u više dijelova grada trajati do kraja 2023. godine, vrijednost cijelog projekta je preko 420 mil. kuna, a Grad Karlovac u tri godine snosi trošak od oko 99,6 mil. kuna. Tijekom 2021. godine odvijale su se intenzivne pripreme projekata financiranih kroz ITU mehanizam. Tako se privodi kraju priprema projekta rekonstrukcije vrelovodne mreže, a projekt vrijedan oko 127 mil. kuna uz potporu Grada realizirat će Gradska toplana u razdoblju do kraja 2023. godine.

Dugo očekivani projekt rekonstrukcije Edisona planiran je u vrijednosti od oko 33,6 mil. kuna od čega Grad sufinancira projekt sa 5,7 mil. kuna, a sva preostala sredstva osigurat će se iz EU fondova i Ministarstva regionalnog razvoja.

U 2022. nastavljaju se i drugi važni infrastrukturni komunalni projekti kao što su rekonstrukcije i uređenje prometnica, parkirališta, dječjih igrališta, ulaganja u sportske objekte, izgradnja groblja i mrtvačnica, asfaltiranje makadamskih cesta, a podrazumijeva se i redovno održavanje komunalne infrastrukture u funkcionalnom stanju. U proračunu za 2022. godinu izdvojena su značajna sredstva za projektnu dokumentaciju, prije svega za novi vrtić i školu u Luščiću, kao i za elaborate o opravdanosti pojedinih projekata ponajprije izgradnje bazena u Karlovcu. U 2022. godini osigurana su značajna sredstva za rješavanje imovinsko pravnih odnosa u poslovnoj zoni Selce kao i za budući razvoj projekta. Što se tiče društvenog aspekta, Grad financira osnovno školsko obrazovanje s preko 100,0 mil. kuna, a predškolski odgoj s oko 35 mil.kuna.

I naredne godine nastavljaju se EU programi koji osiguravaju besplatnu prehranu učenicima u riziku od siromaštva, te pomoćnike u nastavi učenicima s teškoćama u razvoju. Treba izdvojiti i nastavak demografskih mjera namijenjenih obiteljima s djecom kojima je cilj unaprijediti kvalitetu odgoja i obrazovanja djece kao što su dvosmjenski rad vrtića, pomoći za novorođenčad, redovne subvencije vrtića uključujući i privatni vrtić, dodatne subvencije vrtića za obitelji s troje i više djece, nabava obrazovnih materijala za osnovnoškolce što s kupnjom udžbenika od strane Ministarstva znanosti i obrazovanja čini značajnu financijsku pomoć roditeljima, subvencije prijevoza učenika i povećanih učeničkih i studentskih stipendija.

Za  programe rada naših ustanova u kulturi izdvajaju se sredstva u visini od oko 25,6 mil. kuna, pa unatoč epidemiji naše kazalište, knjižnica i muzej i dalje održavaju programske aktivnosti i pružaju usluge sukladno epidemiološkim mjerama. Što se tiče rada udruga civilnog društva, kontinuirano se pomaže njihov rad budući da su važan dio društvenog života grada.

I u proračunu za 2022. godinu naglasak je stavljen na poticanje poduzetništva, turizma i poljoprivrede, te su osigurana sredstva za poticanje oporavka i daljnjeg razvoja gospodarstva i povećanja zaposlenosti.

Na Nacrt proračuna za 2022.godinu koji je bio na javnoj raspravi 14 dana, svoje primjedbe i prijedloge dostavili su kako je naznačeno u sljedećoj tablici:

* Udruženje obrtnika Grada Karlovca predložilo je povećanje rashoda za potpore, a smanjenje rashoda za manifestacije, naime Grad je u pripremi proračuna već predvidio smanjenje rashoda za manifestacije i planira najveći dio troškova manifestacija pokriti iz donacija i sponzorstva, te je za sve manifestacije predviđen minimum sredstava iz gradskog proračuna
* Savez udruga „Kaoperativa“ predlaže povećanje sredstava za rad Male scene i Urbanog parka Hrvatskog doma što u razdoblju racionalizacije troškova poslovanja nije moguće, a i sredstva za rad Male scene Hrvatskog doma su povećana u odnosu na prethodnu godinu
* Inicijativa roditelja „ROKAJ“ je predložila povećanje rashoda za sufinanciranje privatnog vrtića i obrta za čuvanje djece, a shodno tome smanjenje rashoda za projektnu dokumentaciju za izgradnju bazena u Karlovcu te pozicije Usluga za telefon, poštu i prijevoz u Uredu Gradonačelnika, prijedlog je odbijen, budući da Grad Karlovac izdvaja značajna sredstva za obnovu i rekonstrukciju vrtićkih objekata (uređenje dječjeg vrtića Banija, nakon čega slijedi gradnja vrtića u Rečici i u narednim godinama u Luščiću)
* Anonimni predlagatelj predlaže višestruko povećanje sredstava za razvoj poljoprivrede i gospodarstva, a smanjenje rashoda za manifestacije, naime iz proračuna je vidljivo da Grad kontinuirano ulaže i povećava sredstva za poticanje razvoja poljoprivrede i poduzetništva
* Anonimni predlagatelj traži veća financijska izdvajanja za područje Pokupske doline i Vodostaja, izgradnju kupališta i bazena, geotermalne energije te obnovu grada infrastrukturno. Grad Karlovac kontinuirano ulaže u sva područja vodeći računa o uravnoteženosti ulaganja u gradske četvrti i mjesne odbore, a što se tiče obnove komunalne infrastrukture, najveći infrastrukturni projekt vrijedan preko 400,0 mil.kuna aglomeracija je pokrenut i bit će dovršen do kraja 2023. godine
* Predlagatelj Ivana Vojak zahtjeva smanjenje materijalnih troškova javnih ustanova i smanjenje rashoda za zaposlene u gradskoj upravi, predlaže višak uložiti u olakšice i poticaje realnom sektoru. Materijalni rashodi javnih ustanova su u prijedlogu proračuna za 2022. godinu već smanjeni kao jedna od mjera štednje zbog smanjenog prireza. A što se tiče plaća u gradskoj upravi, osnovica za plaću se nije mijenjala od 2008. godine, dok su plaće državnim službenicima i namještenicima povećane za 17%, a do povećanja plaća je došlo i u svim drugim sektorima u RH.
* Anonimni predlagatelj smatra da su sredstva za kulturu premala, neovisno o racionalizaciji troškova poslovanja ustanova, Proračunom za 2022. godinu su povećani rashodi za Kulturne programe ustanova i udruga za 20%
* Aleksandra Podrebarac traži povećanje sredstava za Centar za mlade, ona su u idućoj godini povećana za 4,5% u odnosu na prethodnu godinu
* Karlo Zanki predlaže racionalizaciju poslovanja ustanova koje se financiraju iz gradskog proračuna s manje zaposlenika, a sredstva usmjeriti u pomoći osnovnom i srednjem školstvu u vidu subvencija za prijevoz i prehranu te školske udžbenike. Grad Karlovac je svim ustanovama naložio racionalizaciju troškova poslovanja, osim osnovnim školama, pa je tako učenicima u osnovnim školama osiguran besplatan prijevoz, cijena prehrane je među najnižima u RH, a za socijalno ugroženu djecu prehrana je osigurana kroz EU projekt „Školski obrok za svako dijete“, dok je kroz EU projekt „Pomoćnici u nastavi“ osigurano zapošljavanje pomoćnika u nastavi djeci s potrebama, sva osnovnoškolska djeca imaju pravo na besplatne udžbenike i ostali obrazovni materijal, Grad sufinancira program produženog boravka s preko 2,0 mil. kuna godišnje uz minimalnu participaciju roditelja. Gospodin Zanki predlaže racionalizaciju poslovanja gradske uprave ulaganjem u informatizaciju i otpuštanjem dijela zaposlenika kao i smanjenje sredstava političkim strankama. Grad Karlovac kontinuirano ulaže u informatizaciju rada gradske uprave te je broj zaposlenika usklađen sa stvarnim potrebama. Predloženo je i osiguranje sredstava za rekonstrukciju ceste u Gornjem Mekušju, a budući da je ta prometnica dio projekta aglomeracije, planirana je njena rekonstrukcija.

**PRORAČUN GRADA KARLOVCA ZA 2022. GODINU I PROJEKCIJE ZA 2023. I 2024. GODINU**

Prijedlog proračuna Grada Karlovca za 2022. godinu utvrđen je u iznosu od 462.570.573 kuna što predstavlja povećanje od 67,8 mil.kuna u odnosu na iznos proračuna utvrđen drugim Izmjenama i dopunama proračuna Grada Karlovca za 2021. godinu. Prijedlog proračuna za 2023. godinu projiciran je u iznosu od 391.990.561 kuna, a za 2024. godinu u iznosu od 476.135.783 kuna.

**Tablica 1. Struktura proračuna za razdoblje 2022.-2024. godine prema osnovnoj klasifikaciji**





U nastavku se obrazlaže Opći i Posebni dio Proračuna za 2022. godinu.

# PRIHODI I PRIMICI PRORAČUNA

Prijedlogom Proračuna Grada Karlovca za 2022. godinu ukupni prihodi i primici planirani su u iznosu od 462.570.573 kuna, što je za 67,8 mil. kuna više u odnosu na planirane prihode i primitke u proračunu grada za 2021. godinu**.**

Od ukupno planiranih prihoda, prihodi Grada Karlovca iznose 355.368.392 kuna ili 76,82% sveukupno konsolidiranih prihoda proračuna grada, a planirani vlastiti i ostali prihodi proračunskih korisnika iznose 107.202.181 kuna ili 23,17% ukupnih prihoda s uključenim prihodima od Ministarstva obrazovanja za plaće zaposlenih u osnovnim školama (koje iznose 72,4 mil.kuna).

Planirani prihodi grada za 2022. godinu su sljedeći:

**Tablica 2. Planirani prihodi Proračuna Grada Karlovca za 2022. godinu**



## PRIHODI POSLOVANJA

Ukupni prihodi poslovanja u 2022. godini planiraju se u iznosu od 391.286.690 kuna, a u strukturi ukupnih prihoda čine 84,59%.

U strukturi prihoda poslovanja najveći udio imaju porezni prihodi u visini od 35,6%, te pomoći iz inozemstva i od subjekata unutar općeg proračuna koji u ukupnim prihodima poslovanja sudjeluju s 43,2%. Prihodi od upravnih i administrativnih pristojbi, pristojbi po posebnim propisima i naknada u ukupnim prihodima poslovanja sudjeluju s 17,7%, dok prihodi od imovine sudjeluju s 2,0% u ukupnim prihodima poslovanja.

Najmanji udio imaju prihodi od prodaje proizvoda i robe, te pruženih usluga i prihodi od donacija koji čine 1,2% ukupnih prihoda kao i prihodi od kazni, upravnih mjera i ostali prihodi koji u ukupnim prihodima sudjeluju sa 0,2%.

### POREZNI PRIHODI

**Prihodi od poreza** su najznačajnija skupina iobuhvaćaju prihode od poreza i prireza na dohodak, poreza na imovinu te poreza na robu i usluge, a planirani su za 2022. godinu u iznosu od 139.475.383 kuna, što je za 0,5 mil. kuna više u odnosu na druge Izmjene i dopune Proračuna za 2021.godinu.

Porezni prihodi projicirani su za razdoblje 2022. - 2024. na temelju makroekonomskih varijabli i očekivanih gospodarskih kretanja, te temeljem dosadašnjeg ostvarenja prihoda u 2021. godini i njihove projekcije u sljedećem razdoblju.

Prihodi od poreza u sljedećoj proračunskoj godini planirani su u visini od 139.475.383 kuna, a u projekcijama za 2023. i 2024. godinu u visini od 144.550.000 kuna, odnosno 146.550.000 kuna.

**Prihodi od poreza i prireza na dohodak** procjenjuju se u iznosu od 129.570.000 kuna, što je za 1,1 mil. kuna više u odnosu na plan za 2021. godinu. Temelj za planiranje ovih prihoda je izvršenje i procjena plana prihoda za 2021. godinu.

Struktura prihoda od poreza na dohodak je sljedeća:

* porez i prirez na dohodak kao nenamjenski prihod planiran je u iznosu od 124,5 mil. kuna
* dio poreza na dohodak za decentralizirane funkcije osnovnog školstva u iznosu od 3.500.000 kuna
* dio poreza na dohodak za financiranje decentralizirane funkcije vatrogastva u iznosu od 1.570.000 kuna.

Prihodi za decentralizirane funkcije osnovnog školstva i vatrogastva (udjeli u porezu na dohodak i pomoći izravnanja) procjenjuju se prema Uputama Ministarstva financija za izradu proračuna za razdoblje 2022. do 2024. godine, budući da Odluke Vlade Republike Hrvatske o minimalnim financijskim standardima za decentralizirano financiranje osnovnih škola i vatrogastva za iduću godinu još nisu donesene. Prema Uputama ukupan iznos sredstava potreban za osiguranje minimalnih financijskih standarda (bilančnih prava) u 2022. godini planira se na razini prethodne, odnosno 2021. godine.

**Prihodi od poreza na imovinu** unutar kojih je planiran prihod od poreza na promet nekretnina u iznosu od 8,6 mil. kuna predlažu se u iznosu od 8.700.383 kuna, što je za 884.617 kuna ili za 10,0% manje u odnosu na plan za 2021. godinu. U ovoj skupini prihoda planiran je i porez na kuće za odmor u iznosu od 75.000 kuna.

**Porezi na robu i usluge**planirani su u iznosu od 1.205.000 kuna, a odnosi se na porez na potrošnju koji je planiran u iznosu od 1,2 mil. kuna što je povećanje za 0,3 mil. kuna u odnosu na 2021. godinu. U ovoj skupini prihoda planiran je i porez na tvrtku u iznosu od 5.000 kuna koji je ukinut u 2017. godini, ali zbog uplata koje još dolaze planira se u malom iznosu i u idućoj godini.

### POMOĆI IZ INOZEMSTVA (DAROVNICE) I OD SUBJEKATA UNUTAR OPĆE DRŽAVE

Navedeni se prihodi planiraju u iznosu većem za 32,1 mil. kuna u odnosu na planirano proračunom za 2021. godinu, a iznose 169.148.563 kuna.

U strukturi ukupno planiranih prihoda i primitaka u 2021.godini pomoći čine 36,6%.

**Pomoći od međunarodnih organizacija te institucija i tijela EU** planirane su u iznosu većem za 0,3 mil. kuna u odnosu na plan 2021. godine i iznose 2.260.750 kuna, a najvećim dijelom se odnose na sredstva namijenjena projektu Norveški fond za koji je planirano 1.666.750 kuna dok se na projekt Fortitude odnosi 394.000 kuna, a na projekt GEO4KA 200.000 kuna.

**Pomoći proračunu iz drugih proračuna** (državnog, županijskog i gradskog)procijenjene su u ukupno planiranom iznosu od 7.115.425 kuna što je za 3,7 mil.kuna ili za 65,6% manje u odnosu na planirano drugim Izmjenama i dopunama plana za 2021. godinu.

U strukturi ove skupine pomoći najveći dio se odnosi na pomoći iz Ministarstva financija u vidu kompenzacijskih mjera za što je planirano 1.683.180 kuna. Za projekt Parkirališta ŠSD Mladost planirano je 3,3 mil. kuna pomoći iz županijskog proračuna dok se na kapitalne pomoći iz Ministarstva kulture odnosi 300.000 kuna za obnovu kulturne baštine (drvena kuća Haulikova, obnova mrtvačnice na Židovskom groblju). Iz Ministarstva regionalnog razvoja i fondova EU planirano je 309.375 kuna za fotonaponske elektrane, a za parkiralište Nikola Tesla 291.086 kuna. Iz Ministarstva znanosti i obrazovanja planirano je 300.000 kuna za projekt Pomoćnici u nastavi IV dok je za projekt unaprjeđenja rada vrtića planirano 324.750 kuna pomoći iz Ministarstva rada, mirovinskog sustava, obitelji i socijalne politike, a za projekt Školski obrok za svako dijete 124.223 kuna. U 2022. godini planirano je 250.000 kuna pomoći iz županijskog proračuna namijenjenih sanaciji šteta nastalih uslijed potresa koji je krajem 2020. godine pogodio Karlovačku županiju. Iz Ministarstva unutarnjih poslova planirano je 350.000 kuna namijenjenih postavljanju površinske protuklizne podloge na kolnicima.

**Pomoći od izvanproračunskih korisnika** planirane su u iznosu od 29.261.064 kuna i veće su za 21,3 mil. kuna ili za 268% u odnosu na planirani iznos ovih pomoći u proračunu za 2021. godinu.

Planirani iznos ovih pomoći od 19,0 mil. kuna odnosi se na pomoći Hrvatskih voda za projekt Karlovac II dok su pomoći od Županijske uprave za ceste planirane u iznosu od 3,7 mil.kuna, a sredstva su namijenjena održavanju nerazvrstanih cesta. Kapitalne pomoći iz Fonda za sanaciju odlagališta Ilovac planirane u iznosu od 6,0 mil. kuna, a za nabavu kompostera 441.750 kuna. Prihodi proračunskih korisnika planirani su u iznosu od 128.800 kuna, a odnose se najvećim dijelom na pomoći od Hrvatskog zavoda za zapošljavanje za zapošljavanje pripravnika.

**Pomoći izravnanja za decentralizirane funkcije osnovnog školstva i vatrogastva** procijenjene su sukladno Uputama Ministarstva financija za izradu proračuna za razdoblje u ukupnom iznosu od 13.211.014 kuna, od čega se na osnovno školstvo odnosi 7.347.705 kuna, a na javnu vatrogasnu postrojbu 5.863.309 kuna. Od toga su kapitalne pomoći za adaptaciju i dodatna ulaganja na objektima osnovnih škola planirane u iznosu od 1.500.000 kuna što je na razini 2021. godine.

**Pomoći proračunskim korisnicima iz proračuna koji im nije nadležan** odnose se uglavnom na prihode proračunskih korisnika, a planirane su u iznosu od 80.333.681 kuna što je na razini proračuna za 2021.godinu. Sredstva planirana za 2022. godinu za plaće u osnovnim školama, a koja oni ostvaruju iz državnog proračuna, iznose 72,4 mil.kuna.

**Pomoći temeljem prijenosa EU sredstava** planirane su u 2022. godini u iznosu od 36.966.629 kuna što je za 15,5 mil.kuna više u odnosu na plan za 2021. godinu, a najvećim dijelom se odnosi na sredstva namijenjena uređenju Kina Edison za što je u 2022. godini planirano 22.413.009 kuna dok je za projekt Fotonaponske elektrane planirano 3.506.250 kuna. Za 2022. godinu posredstvom Ministarstva rada, mirovinskog sustava, obitelji i socijalne politike odobrena su sredstva za projekt „Unaprjeđenje kvalitete predškolskog odgoja i obrazovanja“ u iznosu od 2.140.250 kuna ustanovama predškolskog odgoja Grada Karlovca. Sredstva namijenjena provedbi projekta ITU planirana su u iznosu od 655.000 kuna, a za projekt Ženske grupe „Korak“ planirano je 599.920 kuna pomoći. Za nastavak projekta Pomoćnici u nastavi planirano je 1.097.669 kuna dok su sredstva za projekt Prehrana za djecu u riziku od siromaštva „Školski obrok za svako dijete“ planirana u iznosu od 703.927 kuna. Prihodi proračunskih korisnika po ovoj osnovi iznose 5.850.604 kuna pri čemu se najveći dio odnosi na proračunskog korisnika Gradsku knjižnicu „Ivan Goran Kovačić“ i iznosu od 2.998.901 kuna za projekt „Nabave bibliobusa“ dok se na korisnika Dječji vrtić Karlovac odnosi 2.397.000 kuna za očekivani nastavak projekta „Unaprjeđenje kvalitete predškolskog odgoja i obrazovanja“.

### PRIHODI OD IMOVINE

**Prihodi od imovine** planirani su u iznosu od 7.985.356 kuna, što je za 3,2 mil. kuna ili 67,7% više od plana za 2021. godinu. U strukturi ukupnih prihoda ovi prihodi sudjeluju s 1,7%.

**Prihodi od financijske imovine** planirani su u iznosu od 787.625 kuna i odnose se najvećim dijelom na ostvarenu dobit od trgovačkog društva Čistoća u iznosu od 662.625 kuna dok se na prihode od kamata na oročena sredstva i na depozite po viđenju odnosi 125.000 kuna.

**Prihodi od nefinancijske imovine** odnose se na prihode od zakupa i iznajmljivanja imovine, spomeničke rente, naknade za zbrinjavanje komunalnog otpada, naknade za eksploataciju mineralnih sirovina i na naknade za koncesije. U 2022. godini planirani su u ukupnom iznosu od 7.197.731 kuna što je za 2,5 mil.kuna više u odnosu na prethodnu 2021.godinu.

Vrijednosno najznačajniji prihodi ove skupine prihoda su prihodi od naknade za javna parkirališta koji se predviđaju u iznosu od 1.300.000 kuna, zatim prihodi od zakupa poslovnih objekata koji se planiraju u iznosu od 1.200.000 kuna kao i prihodi od naknade za javne površine koji su planirani u iznosu od 1.200.000 kuna. Planirani prihodi od zakupa i služnosti na gradskom zemljištu iznose 824.083 kuna, a prihodi od iznajmljivanja imovine (stanovi) se predviđaju u iznosu od 700.000 kuna. U 2022. godini planirani su prihodi od spomeničke rente u iznosu od 750.000 kuna, naknada za zbrinjavanje komunalnog otpada u iznosu od 500.000 kuna, te prihodi od zakupa imovine koji su planirani u iznosu od 320.000 kuna, naknada za eksploataciju mineralnih sirovina 200.000 kuna, naknada za koncesije planirane u iznosu od 100.000 kuna.

### PRIHODI OD UPRAVNIH I ADMINISTRATIVNIH PRISTOJBI, PRISTOJBI PO POSEBNIM PROPISIMA I NAKNADA

U sljedećoj proračunskoj godini planirani su prihodi od upravnih i administrativnih pristojbi, pristojbi po posebnim propisima i naknada u iznosu od 69.375.348 kuna, što je za 1,8 mil. kuna više u odnosu na plan 2021. godine. U strukturi ukupnih prihoda i primitka planiranih za 2022. godinu ovi prihodi čine 15,0%.

U 2022. godini **prihodi od upravnih i administrativnih pristojbi** planirani su u iznosu od 970.000 kuna, a odnose se na prihode od gradskih pristojbi i naknada u iznosu od 500.000 kuna, na prihode od boravišnih pristojbi u iznosu od 70.000 kuna i na prihode od prodaje državnih biljega u iznosu od 400.000 kuna.

**Prihodi po posebnim propisima** planirani su iznosu od 18.405.348 kuna od čega se na prihode koji će biti uplaćeni u korist proračunskih korisnika odnosi 17,3 mil.kuna (najveći dio odnosi se na prihode od sufinanciranja cijena usluga za dječje vrtiće, školske kuhinje, članarina, ulaznica i slično). Prihodi Grada planirani u ovoj skupini iznose 1.110.000 kuna (odnose se na prihode od naknada za zadržavanje nezakonito izgrađenih zgrada u prostoru koji su planirani u iznosu od 60.000 kuna, na prihode od vodnog doprinosa u iznosu od 100.000 kuna, doprinosa za šume u iznosu od 800.000 kuna, prihoda po sudskim presudama u iznosu od 150.000 kuna)

**Prihodi od komunalnog doprinosa i naknade** ukupno su planirani u 2022. godini u iznosu od 50,0 mil. kuna, što je za 2,4 mil. kuna više u odnosu na planirani iznos ovih prihoda drugim izmjenama i dopunama proračuna Grada Karlovca za 2021.godinu.

Prihodi od komunalnog doprinosa planirani su iznosu od 4,0 mil. kuna, što je za 1,0 mil. kuna više od plana za 2021.godinu, a prihodi od komunalne naknade u iznosu od 46,0 mil. kuna, što je za 1,4 mil. kuna više u odnosu na planirano drugim Izmjenama i dopunama proračuna za 2021.godinu.

### PRIHODI OD PRODAJE PROIZVODA I ROBE TE PRUŽENIH USLUGA I PRIHODI OD DONACIJA

**Prihodi od prodaje proizvoda i robe te pruženih usluga i prihodi od donacija** planirani u iznosu od 4.583.040 kuna i manji su za 254.500 kuna ili za 5,3% u odnosu na plan za 2021. godinu, a u ukupnim prihodima Grada Karlovca za 2022. godinu čine 1,0%.

Prihodi od prodaje proizvoda i robe te pruženih usluga proračunskih korisnika planirani su u iznosu od 3.948.540 kuna dok se na prihode Grada po ovoj osnovi odnosi 1.500.000 kuna koji se odnose na prihode od pruženih usluga za Hrvatske vode.

Prihodi od donacija su planirani u iznosu od 634.500 kuna pri čemu se najveći dio odnosi na donacije trgovačkih društava za projekt KA - kvart u iznosu od 350.000 kuna, na donacije od trgovačkog društva Heineken za UPU Pivovara 70.000 kuna dok se na proračunske korisnike odnosi 214.500 kuna prihoda od donacija.

### KAZNE, UPRAVNE MJERE I OSTALI PRIHODI

U 2022. godini planirani prihodi u ovoj skupini iznose 719.000 kuna što je za 250.000 kuna manje u odnosu na prethodnu godinu, a u strukturi ukupnih prihoda čine 0,2%. Odnose se na naplatu prihoda od novčanih kazni (prekršajne kazne komunalnih redara) u iznosu od 300.000 kuna, prihode za naplaćene troškove prisilne naplate u iznosu od 5.000,00 kuna i ostale prihode u iznosu od 414.000 kuna (ostali prihodi ostvareni s osnove posebnih ugovora, prihodi od naplate sudskih troškova i troškova ovrha i slično, povrati u gradski proračun, te razni manji prihodi koji se ne iskazuju zasebno).

## PRIHODI OD PRODAJE NEFINANCIJSKE IMOVINE

**Prihodi od prodaje nefinancijske** **imovine** planirani su u iznosu od 6.154.700 kuna, što je za 1,3 mil. kuna više u odnosu na planirani iznos ovih prihoda u 2021. godini.

**Prihodi od prodaje zemljišta** planirani su u 2022. godini u iznosu od 3.970.000 kuna, što je za 1,6 mil. kuna više u odnosu na planirani iznos u 2021. godini, a odnose se na prihode od prodaje zemljišta u poslovnoj zoni Gornje Mekušje u iznosu od 0,7 mil.kuna dok se na prihode od prodaje zemljišta u vlasništvu grada odnosi 3,2 mil. kuna, a na prihode od prodaje zemljišta u državnom vlasništvu 70.000 kuna.

**Prihodi od prodaje proizvedene dugotrajne imovine** planirani su u 2022. godini u iznosu od 2.184.700 kuna, što je za 340.000 kuna manje u odnosu na planirano 2021.godine. Najznačajnije su prihodi od prodaje građevinskih objekata koji su planirani u iznosu od 2.174.700 kuna, a odnosi se na prihode od prodaje gradskih stanova koji su planirani u iznosu od 1,0 mil. kuna, na prihode od prodaje stanova na kojima postoji stanarsko pravo uz obročnu otplatu na temelju ugovora iz ranijih godina koji su planirani u iznosu od 1,2 mil. kuna i prihode od prodaje poslovnih objekata koji su planirani u iznosu od 50.000 kuna dok se na prihode proračunskih korisnika odnosi 24.700 kuna. Prihodi od prodaje postrojenja i opreme su planirani u iznosu od 5.000 kuna i odnose se na prihode našeg proračunskog korisnika Javne vatrogasne postrojbe dok su prihodi od prodaje prijevoznih sredstava planirani u iznosu od 5.000 kuna i odnose se na isto na prihod Javne vatrogasne postrojbe.

U strukturi ukupnih prihoda i primitaka prihodi od prodaje imovine čine 1,3%.

## PRIMICI OD FINANCIJSKE IMOVINE I ZADUŽIVANJA

U 2022. godini planiraju se **Primici od financijske imovine i zaduživanja** u iznosu od 45.332.569 kuna što je za 42,5 mil. kuna više u odnosu na 2021. godinu. Sredstva su namijenjena financiranju izgradnji komunalne infrastrukture u sklopu projekta Karlovac II u iznosu od 40,2 mil.kuna dok je 5,1 mil. kuna namijenjeno projektu kina Edison i rekonstrukciji dječjeg vrtića Banija.

## PRENESENI VIŠAK PRIHODA

U Prijedlogu Proračuna Grada Karlovca za 2022. godinu planiran je preneseni višak prihoda iz 2021. godine u iznosu od 19.796.614 kuna od čega višak proračunskih korisnika iznosi 863.360 kuna i odnosi se na prijenos namjenskih prihoda za koje se procjenjuje da neće biti utrošeni do kraja godine. Preneseni viškovi Grada iznose 18,9 mil. kuna i odnose se najvećim dijelom na sredstva namijenjena izgradnji komunalne infrastrukture u sklopu projekta Karlovac II.

**Tablica 3. Prikaz planiranih prihoda i primitaka za razdoblje 2021.-2024. prema osnovnim vrstama**



# RASHODI I IZDACI PRORAČUNA

Ukupno planirani rashodi i izdaci koji se predlažu u Prijedlogu Proračuna Grada Karlovca za 2022. godinu iznose 462.570.573 kuna, te su kao i prihodi veći za 67,8 mil. kuna u odnosu na planirane rashode i izdatke Rebalansom II Proračuna Grada Karlovca za 2021. godinu. U 2023. godini predlažu se ukupni rashodi u iznosu od 391.990.561 kuna i u 2024. godini u iznosu od 476.135.783 kuna.

Rashodi poslovanja planirani su u 2022. godini u iznosu od 290.197.989 kuna i u ukupnim rashodima i izdacima sudjeluju s 62,7%, rashodi za nabavu nefinancijske imovine planirani su u iznosu od 165.572.584 kuna i u ukupnim rashodima sudjeluju s 35,8% dok su izdaci za financijsku imovinu i otplatu zajmova planirani u iznosu od 6.800.000 kuna s udjelom od 1,5% u ukupnim rashodima.

U navedenim ukupnim rashodima i izdacima za 2022. godinu nalaze se i rashodi proračunskih korisnika od vlastite djelatnosti, koji se financiraju iz vlastitih i ostalih prihoda proračunskih korisnika. Taj dio rashoda od svih proračunskih korisnika Grada Karlovca za 2022. godinu planiran je u iznosu od 107,2 mil. kuna (od čega se 73,6 mil. kuna odnosi na rashode za zaposlene u osnovnim školama) i sudjeluje s 23,2% u ukupno planiranim rashodima proračuna za 2022. godinu.

U nastavu u tablici dan je pregled osnovnih kategorija rashoda iskazanih po ekonomskoj klasifikaciji:

**Tablica 4. Prikaz prijedloga planiranih rashoda/izdataka za 2022. godinu**



## RASHODI POSLOVANJA

Rashodi poslovanja planirani su u 2022. godini u ukupnom iznosu od 290.197.989 kuna što je za 17,4 mil. kuna manje u odnosu na planirano drugim Rebalansom Proračuna Grada Karlovca za 2021. godinu. U ukupnim rashodima i izdacima za 2022. godinu sudjeluju s 62,7 % .

Predloženi rashodi poslovanje planirani su po skupinama rashoda i izdataka ekonomske klasifikacije kako slijedi:

### RASHODI ZA ZAPOSLENE

**Rashodi za zaposlene** (plaće, ostali rashodi za zaposlene, doprinosi na plaće, koji se odnose ukupno na djelatnike Gradske uprave i proračunske korisnike), planirani su u iznosu od 147.694.310 kuna, što je za 1,4 mil. kuna manje u odnosu na druge Izmjene u dopune Proračuna Grada Karlovca za 2021. godinu. Planirani iznos rashoda za zaposlene u strukturi ukupnih proračunskih rashoda čini 31,9%. Od toga su planirani rashodi za zaposlene u Gradskoj upravi u iznosu od 22,7 mil. kuna što je za 0,6 mil. kuna više u odnosu na planirane rashode za 2021. godinu. Plan rashoda za zaposlene u Gradskoj upravi odnosi se na plaće (bruto) u iznosu od 18,2 mil. kuna, ostali rashodi za zaposlene planirani su u iznosu od 1,5 mil. kuna dok su doprinosi na plaću planirani u iznosu od 2.998.358 kuna. Od navedenih iznosa rashoda za plaće, iz EU sredstava financira se 1,2 mil. kuna, a sredstva su namijenjena osobama zaposlenim na sljedećim projektima:

* Školski obrok za svako dijete 21.150 kuna,
* Unapređenje kvalitete predškolskog odgoja i obrazovanja 101.300 kuna,
* Obnova brownfield lokacije nekadašnjeg kina Edison 192.958 kuna,
* Revitalizacija kina Edison u funkciji pokretanja integriranih turističkih programa u gradu Karlovcu 333.999 kuna,
* Fotonaponske elektrane 124.250 kuna te
* ITU Tehnička pomoć 400.000 kuna rashoda za plaće.

Rashodi za plaće zaposlenih u Gradskoj upravi u izvornim prihodima Grada čine 8,2%, a u ukupnim prihodima proračuna za 2022. godinu 4,0%.

### MATERIJALNI RASHODI

**Materijalni rashodi** se odnose na rashode za izvršavanje programskih aktivnosti i redovno poslovanje Grada i svih korisnika proračuna i u 2022. godini planirani su u visini od 106.962.766 kuna što je za 11,1 mil. kuna manje u odnosu na planirane materijalne rashode u 2021.godini.

Materijalne rashode čine naknade troškova zaposlenima, rashodi za materijal i energiju, rashodi za usluge, naknade troškova osobama izvan radnog odnosa, te ostali rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine, upravne, administrativne i sudske pristojbe i ostali slični rashodi. U ukupnim rashodima i izdacima u Proračunu Grada Karlovca sudjeluju s 23,1%.

U strukturi materijalnih rashoda najveći udio od 65,15% imaju rashodi za usluge koji su planirani u iznosu od 69.689.851 kuna (zakupnine, usluge tekućeg i investicijskog održavanja objekata, komunalne usluge, održavanje komunalne infrastrukture, usluge promidžbe i informiranja, intelektualne usluge i druge usluge) dok se na rashode za materijal i energiju (troškovi energije, uredski materijal, sitni inventar i drugi materijalni rashodi) odnosi 22,06% ukupnih materijalnih rashoda i oni iznose 23.596.136 kuna. Naknade troškova zaposlenima (naknada za prijevoz) iznose 7.333.614 kuna i sudjeluju s 6,86%, u ukupnim materijalnim rashodima, ostali nespomenuti rashodi poslovanja čine 5,72%, a planirani su u iznosu od 6.126.365 kuna, naknade troškova osobama izvan radnog odnosa iznose 216.800 kuna i čine 0,20% materijalnih rashoda.

### FINANCIJSKI RASHODI

**Financijski rashodi** (kamate za primljene zajmove i ostali financijski rashodi) planirani su u iznosu od 1.549.920 kuna, a u ukupno planiranim rashodima i izdacima u Proračunu Grada Karlovca za 2022. godinu sudjeluju s 0,3%.

Kamate za primljene kredite planirane su u iznosu od 900.000 kuna sukladno otplatnim planovima za kredite koje otplaćuje Grad. Ostali financijski rashodi predlažu se na u iznosu od 649.920 kuna s obzirom na to da obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

### SUBVENCIJE

**Subvencije** su planirane u 2022. godini u iznosu od 4.263.000 kuna, što je za 0,9 mil. kuna manje u odnosu na plan za 2021. godinu, te u ukupnim rashodima i izdacima u Proračunu Grada Karlovca sudjeluju s 0,9%.

Subvencije trgovačkim društvima u javnom sektoru planirane su u iznosu od 400.000 kuna, a odnose se na sufinanciranje Hrvatskog radio Karlovca.

Subvencije trgovačkim društvima, poljoprivrednicima i obrtnicima izvan javnog sektora planirane su u iznosu od 3.863.000 kuna što je za 0,9 mil. kuna manje u odnosu na prethodnu godinu. Rashodi se odnose na subvencije Autotransportu d.o.o. u iznosu od 2.000.000 kuna, potpore poljoprivrednim gospodarstvima u iznosu od 1.063.000 kuna i potpore poduzetnicima u iznosu od 800.000 kuna.

### POMOĆI DANE U INOZEMSTVO I UNUTAR OPĆEG PRORAČUNA

U 2022. godini planirane su u iznosu od 3.680.385 kuna što je za 1,2 mil. kuna ili za 24,80% manje u odnosu na 2021. godinu, a odnose se na **Pomoći unutar općeg proračuna**, koje su planirane u iznosu od 3.550.385 kuna i na **Pomoći proračunskim korisnicima drugih proračuna** u iznosu od 130.000 kuna. Planirane pomoći odnose se na pomoći općini Draganić i Krnjak u iznosu od 84.300 kuna prema odluci o sukcesiji, zatim na kapitalne pomoći Ministarstvu unutarnjih poslova u iznosu od 300.000 kuna dok je za rad Centra za gospodarenje otpadom Karlovačke županije planirano 2.416.085 kuna, a za rad trgovačkog društva Geotermika d.o.o. 750.000 kuna. Pomoći proračunskim korisnicima u zdravstvu (Dom zdravlja, Suvag i Ustanova za njegu u kući) namijenjene su nabavi opreme i planirane u iznosu od 70.000 kuna dok se na skrb o braniteljima posredstvom Opće bolnice Karlovac odnosi 60.000 kuna pomoći.

U ukupnim rashodima i izdacima sudjeluju s 0,8%.

### NAKNADE GRAĐANIMA I KUĆANSTVIMA NA TEMELJU OSIGURANJA

**I DRUGE NAKNADE**

Navedene naknade planirane su u iznosu od 7.935.578 kuna, što je za 260.740 kuna manje u odnosu na planirani iznos u Proračunu Grada Karlovca za 2021. godinu. U ukupnim rashodima i izdacima u Proračunu Grada Karlovca sudjeluju s 1,7%.

Planirani rashodi odnose se na namjene predviđene socijalnim programom Grada za koji je planirano 4,8 mil. kuna, za stipendije učenicima i studentima , naknade za podmirenje troškova stanovanja i ogrjeva te toplog obroka građanima u socijalnoj potrebi. Nadalje, kroz ove se naknade sufinanciraju potrebe obitelji i djece i to za prehranu dojenčadi, naknade umirovljenicima, naknade za prehranu djece u osnovnim školama, za sufinanciranje produženog boravka u školama te poklon paketi za novorođenčad i za siromašne obitelji kao i nabava obrazovnih materijala za osnovnoškolce.

### OSTALI RASHODI

**Ostali rashodi** predlažu se u planiranom iznosu od 18.112.030 kuna, a u ukupnim rashodima i izdacima u Proračuna Grada Karlovca sudjeluju s 3,9%. Ova skupina rashoda manja je za 2,4 mil. kuna u odnosu na planirano drugim Izmjenama i dopunama proračuna za 2021. godinu.

U ostalim rashodima najveći dio odnosi se na rashode za tekuće donacije i to u iznosu od 17.119.030 kuna. Rashodi za tekuće donacije odnose se najvećim dijelom na planirana sredstva za financiranje redovne djelatnosti Karlovačke športske zajednice za što je planirano 9.200.000 kuna, za financiranje javnih potreba u kulturi za što je planirano 1.190.000 kuna, financiranje javnih potreba udruga u iznosu od 1.690.000 kuna, financiranje javnih potreba u tehničkoj kulturi u iznosu od 590.000 kuna, tekuće donacije za turizam u iznosu od 690.000 kuna, redovne djelatnosti Vatrogasne zajednice za što je planirano 1,2 mil.kuna, financiranje rada političkih stranaka i nacionalnih manjina u iznosu od 442.000 kuna, financiranje rada mjesne samouprave u iznosu od 752.000 kuna i drugo.

Kapitalne donacije planirane su u iznosu od 530.000 kuna, a najveći dio planiran je za ulaganje u objekte i opremu dobrovoljnih vatrogasnih društava u iznosu od 450.000 kuna dok su kapitalne donacije za sakralne objekte planirane u iznosu od 70.000 kuna.

Kazne, penali i naknade štete pravnim i fizičkim osobama planirani su u iznosu od 463.000 kuna, a odnose se najvećim dijelom na naknade štete pravnim i fizičkim osobama po sudskim presudama za što je planirano 408.000 kuna.

## RASHODI ZA NABAVU NEFINANCIJSKE IMOVINE

Rashodi za nabavu nefinancijske imovine planirani su u iznosu od 165.572.584 kuna ili za 90,0 mil. kuna više u odnosu na rashode planirane u prethodnoj godini, a povećanje rashoda za nabavu nefinancijske imovine rezultat je povećanja rashoda određenih za kupnju i izgradnju građevinskih objekata kao i rashoda za dodatna ulaganja na objektima. U ukupnim rashodima i izdacima u Proračuna Grada Karlovca sudjeluju s 35,8%.

Od toga su **rashodi za nabavu neproizvedene dugotrajne imovine** planirani u iznosu od 6.780.000 kuna i namijenjeni su prvenstveno kupnji zemljišta, a povećani su u odnosu na prethodnu godinu za 3,4 mil. kuna. Rashodi za kupnju zemljišta planirani su u iznosu od 5.780.000 kuna i odnose se najvećim dijelom na troškove otkupa zemljišta vezanih za izgradnju komunalne infrastrukture dok se na rashode za nematerijalnu imovinu odnosi 1,0 mil. kuna i odnose se na kupnju licenci.

**Rashodi za nabavu proizvedene dugotrajne imovine** planirani su u iznosu od 112.317.744 kuna i veći su za 62,6 mil.kuna ili za 125,8% u odnosu na planirano 2021. godine. Ovi rashodi se najvećim djelom odnose na **rashode određene za kupnju i izgradnju građevinskih objekata** u iznosu od 87.436.162 kuna ili 77,85% ukupnih rashoda za nabavu proizvedene dugotrajne imovine pri čemu su najznačajniji rashodi namijenjeni za projekt Karlovac II u iznosu od 74,7 mil.kuna. Radi se o proširenju sustava oborinske odvodnje, rekonstrukciji prometnica i nogostupa, javne rasvjete koja će se izvoditi paralelno s proširenjem sustava odvodnje otpadnih voda, te rekonstrukciji postojećeg i izgradnji novog vodoopskrbnog sustava kao zajednički projekt Grada i Vodovoda i kanalizacije. Za izgradnju parkirališta ŠSD Mladost planirano je 5,0 mil.kuna, a za projektnu dokumentaciju dječjeg vrtića Luščić 750.000 kuna, a za Nogometni stadion „Branko Čavlović Čavlek 1,1 mil.kuna. Rashodi za uređenje i izgradnju Nemičićeve ulice planirani su u iznosu od 2,2 mil. kuna, za uređenje okoliša Smičiklasova planirano je 1,2 mil.kuna, a za završetak radova u ulici Naselje Marka Marulića 350.000 kuna. U 2022. godini planirani su rashodi za izgradnju sportskog igrališta Velika Jelsa u iznosu od 450.000 kuna, za izgradnju dječjih igrališta 460.000 kuna, za projekt Odvodnja Grabrik 750.000 kuna dok je za izgradnju groblja Hrnetić planirano 300.000 kuna.

Ostale rashode u ovoj skupini čine rashodi za nematerijalnu proizvedenu imovinu koji su planirani u iznosu od 10.811.200 kuna (izrada projektne dokumentacije, ulaganja u računalne programe, prostorni planovi i drugo) i odnose se na sljedeće projekte:









Ovu skupinu rashoda čine još i rashodi za nabavu postrojenja i opreme u iznosu od 7.568.235 kuna, za prijevozna sredstva je planirano 3.445.098 kuna, za knjige i umjetnička djela 3.027.049 kuna dok se na višegodišnje nasade i osnovno stado odnosi 30.000 kuna (nabava riba).

Skupina rashoda za nabavu plemenitih metala i ostalih pohranjenih vrijednosti planirana je u iznosu od 5.000 kuna što je na razini Proračuna za 2021.godinu.

**Dodatna ulaganja na građevinskim objektima** planirana su u iznosu od 46.469.840 kuna i veća su za 24,0 mil. kuna u odnosu na planirano drugim Izmjenama i dopunama plana za 2021. godinu. Rashodi za dodatna ulaganja na građevinskim objektima se najvećim dijelom odnose na uređenje Kina Edison odnosno projekt Obnova brownfield lokacije nekadašnjeg kina Edison za što je u 2022. planirano 21,3 mil.kuna. U ovoj skupini rashoda planirana je i sanacija odlagališta Ilovac u iznosu od 10,0 mil.kuna kao i dodatna ulaganja na nogometnom stadionu „Branko Čavlović – Čavlek“ u iznosu od 3,6 mil.kuna i projekt fotonaponskih elektrana za što je planirano 3.750.000 kuna. Rashodi za dodatna ulaganja na objektima osnovnih škola iznose 1,1 mil. kuna, za rekonstrukciju dječjeg vrtića Banija planirano je 1,3 mil.kuna dok je za dodatna ulaganja na objektima u vlasništvu grada planirano 1,4 mil.kuna. Troškovi asfaltiranja makadam prometnica planirani su u iznosu od 2,0 mil. kuna, a za površinsku protukliznu obradu kolnika planirano je 500.000 kuna. U strukturi ukupnih rashoda i izdataka Proračuna za 2022. godinu ova skupina čini 10,0%.

## IZDACI ZA FINANCIJSKU IMOVINU I OTPLATE ZAJMOVA

Navedeni rashodi planirani su u ukupnom iznosu od 6.800.000 kuna, što je za 3,9 mil. kuna manje u odnosu na planirano u 2021. godini, a odnosi se na otplatu glavnica sedam dugoročnih kredita Grada.

U strukturi ukupnih rashoda ovi izdaci čine 1,5%.

Za naredne dvije godine rashodi Proračuna Grada projicirani su u sljedećim iznosima:

**Tablica 5. Prikaz planiranih rashoda i izdataka za razdoblje 2021. - 2024. prema osnovnim vrstama**



# RASHODI PO IZVORIMA FINANCIRANJA

Pozicije prihoda i primitaka kao i rashoda i izdataka Proračuna Grada Karlovca za 2022. godinu planirane su po izvorima financiranja, prema Pravilniku o proračunskim klasifikacijama (Narodne novine broj 26/2010., 120/13. i 1/20). Izvore financiranja čine skupine prihoda i primitaka iz kojih se podmiruju rashodi i izdaci određene vrste i utvrđene namjene. Izvori financiranja planirani u Proračunu Grada Karlovca za 2022. godinu jesu:

1. opći prihodi i primici
2. vlastiti prihodi
3. prihodi za posebne namjene
4. pomoći
5. donacije
6. prihodi od prodaje ili zamjene nefinancijske imovine
7. namjenski primici
8. višak prihoda iz prethodne godine.

**Opći prihodi i primici** uključuju prihode po posebnim propisima za koje nije definirana namjena korištenja, a to su: prihodi od poreza, prihodi od imovine, prihodi od administrativnih (upravnih) pristojbi, prihodi od kazni, te primici od financijske imovine za koje nije definirana namjena korištenja. U 2022. godini planirani su opći prihodi i primici u iznosu od 145.980.271 kuna, a u strukturi ukupno planiranih rashoda i izdataka sudjeluju s 31,56%.

**Vlastiti prihodi** su prihodi koje proračunski korisnik ostvari obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna (iznajmljivanje prostora, obavljanje ugostiteljskih usluga), a njihov plan za 2022. godinu iznosi 2.458.540 kuna.

**Prihodi za posebne namjene** uključuju prihode čija se namjena i korištenje utvrđuje posebnim zakonima i propisima a to su: komunalna naknada, komunalni doprinos, spomenička renta, doprinos za šume, naknada za koncesije, naknada za zbrinjavanje komunalnog otpada, vodni doprinos, prihodi od zakupa i prodaje poljoprivrednog zemljišta u vlasništvu države i naknada za zadržavanje nezakonito izgrađenih zgrada u prostoru, te prihodi za posebne namjene proračunskih korisnika. U 2022. godini planirani su u iznosu od 69.661.196 kuna i veći su za 2,0 mil.kuna u odnosu na planirano drugim Izmjenama i dopunama plana za 2021.godinu.

**Pomoći** uključuju prihode koji se ostvaruju od inozemnih vlada, međunarodnih organizacija, drugih proračuna, ostalih subjekata unutar općeg proračuna i izvanproračunskih korisnika, a za 2022. godinu planirani su u iznosu od 172.535.383 kuna i najveći dio se odnosi na pomoći iz Ministarstva znanosti i obrazovanja namijenjenih rashodima za zaposlene u osnovnim školama u iznosu od 72.366.868 kuna. Ova skupina izvora financiranja veća je za 34,4 mil.kuna u odnosu na 2021.godinu.

**Donacije** uključuju prihode koji se ostvaruju od fizičkih osoba, neprofitnih organizacija, trgovačkih društava i ostalih subjekata unutar općeg proračuna. U 2022. godini ukupno je planirano 634.500 kuna od donacija.

Izvor financiranja **prihodi od prodaje ili zamjene nefinancijske imovine** čine prihode ostvarene prodajom ili zamjenom nefinancijske imovine i od naknada štete s osnove osiguranja, a mogu se koristiti samo za kapitalne rashode, u 2022. godini planirani su u iznosu od 6.171.500 kuna što je za 1,3 mil. kuna više u odnosu na plan 2021. godine.

**Namjenski primici** planirani su za 2022. godinu u iznosu od 45.332.569 kuna, a odnose se na primitke od zaduživanja koje će Grad Karlovac ostvariti za projekte od značenja za razvoj Grada o kojima je bila riječ u obrazloženju općeg dijela Proračuna. U odnosu na 2021. godinu veći su za 42,5 mil. kuna.

Preneseni **višak prihoda** iz 2021. godine iznosi 19.796.614 kuna od čega višak proračunskih korisnika iznosi 863.360 kuna i odnosi se na prijenos namjenskih prihoda za koje se procjenjuje da neće biti utrošeni do kraja godine. Preneseni viškovi Grada iznose 18,9 mil. kuna i odnose se najvećim dijelom na sredstva namijenjena izgradnji komunalne infrastrukture u sklopu projekta Karlovac II.


**Tablica 6. Prikaz planiranih rashoda i izdataka za 2022. godinu po izvorima financiranja**







U tablici 6. prikazani su izvori financiranja programskih aktivnosti i tekućih i kapitalnih projekata planiranih u sljedećem razdoblju. Udio općih prihoda u financiranju svih rashoda iskazanih u Posebnom dijelu Proračuna je 31,56%, udio prihoda od pomoći je 37,30% a prihoda za posebne namjene 15,06%. Planirani prihodi od namjenskog zaduživanja u financiranju rashoda sudjeluju s 9,80%, a prihodi od prodaje ili zamjene nefinancijske imovine s 1,33%. Prihodi od donacija čine tek 0,14%, a višak prihoda koji se prenosi u sljedeću godinu sudjeluje u ukupnim rashodima s 4,28%. Vlastiti prihodi proračunskih korisnika koriste se za pokriće tek 0,53% ukupnih rashoda.



# RASHODI PO ORGANIZACIJSKOJ KLASIFIKACIJI

Organizacijska struktura prikazuje raspored sredstava planiranih u Proračunu po upravnim tijelima Grada. Organizacijska struktura Grada Karlovca za 2022. godinu izrađena je na temelju Odluke o šestim izmjenama i dopunama Odluke o ustrojstvu i djelokrugu upravnih tijela Grada Karlovca (Glasnik Grada Karlovca broj 20/21).

U sljedećoj se tablici prikazuju proračunska sredstva raspoređena po upravnim odjelima gradske uprave i proračunskim korisnicima.

**Tablica 7. Prijedlog Proračuna Grada Karlovca za 2022.g. po organizacijskoj klasifikaciji**








U strukturi ukupnih rashoda 2022. godine upravni odjeli su planirani kako slijedi:

* Upravni odjel za društvene djelatnosti 179.209.225 kuna ili 38,74% ukupnih rashoda,
* Upravni odjel za gradnju i zaštitu okoliša 133.980.932 kuna ili 28,96% ukupnih rashoda,
* Upravni odjel za komunalno gospodarstvo 56.628.000 kuna ili 12,24% ukupnih rashoda,
* Upravni odjel za proračun i financije 33.374.525 kuna ili 7,22%
* Ured gradonačelnika 23.387.400 kuna ili 5,06% ukupnih rashoda,
* Upravni odjel za razvoj grada i EU fondove 13.329.850 ili 2,88%
* Upravni odjel za gospodarstvo, poljoprivredu i turizam 10.915.091 kuna ili 2,36%,
* Upravni odjel za imovinsko pravne poslove i upravljanje imovinom 8.603.000 kuna ili 1,86% ukupnih rashoda,
* Upravni odjel za prostorno uređenje i poslove provedbe dokumenata prostornog uređenja 2.370.000 ili 0,51% te
* Služba za provedbu ITU mehanizma 772.550 kuna ili 0,17%.



U nastavku ovog obrazloženja nalaze se opisi programa i obrazloženje planiranih rashoda u Proračunu Grada Karlovca za 2022. godinu po razdjelima, programima, te aktivnostima i projektima Grada Karlovca.

Viši stručni suradnik za planiranje i Pročelnica UO za proračun i financije:

praćenje proračuna:

Mirela Presečan, dipl.oec.Lidija Malović, dipl.oec.